প্রধানমন্ত্রীরদপ্তর
প্রধানমন্ত্রী কেরালার তিরুবনন্তপুরম সেন্ট্রাল স্টেডিয়ামে ৩ হাজার ২০০ কোটি টাকার বেশি মূল্যের বিভিন্ন প্রকল্পের উদ্বোধন ও শিলান্যাস করেছেন
কোচি জল পথ মেট্রো জাতির উদ্দেশে উৎসর্গ
তিরুবনন্তপুরমে ডিজিটাল সায়েন্স পার্ক ও বিভিন্ন রেল প্রকল্পের ভিত্তিপ্রস্তর স্থাপন
“কেরলের প্রথম বন্দে ভারত এক্সপ্রেস কোচিতে জল পথে মেট্রো এবং অন্যান্য যে উদ্যোগগুলি আজ বাস্তবায়িত হয়েছে তা রাজ্যের উন্নয়ন যাত্রাকে মজবুত করবে”
“কেরলবাসীর কঠোর পরিশ্রম এবং ভদ্র ব্যবহার তাঁদের বিশেষ পরিচিতি দেয়”
“বিশ্ব মানচিত্রের ভারতের স্থান উজ্জ্বল”
“ভারত যে গতিতে ও মানে উন্নত হচ্ছে তা অভূতপূর্ব”
“যোগাযোগ ক্ষেত্রে বিনিয়োগ এবং কেবলমাত্র পরিষেবার সম্ভাবনা বাড়াচ্ছে তা নয়, দূরত্ব কমাতে এবং জাতপাত ও ধনি দরিদ্রের ভেদাভেদ দূর করে বিভিন্ন সংস্কৃতির সমন্বয় ঘটাতেও সক্ষম হচ্ছে”
“জি২০ বৈঠক এবং কর্মসূচিগুলি কেরলকে বিশ্বে আরও পরিচিতি দিচ্ছে”
“এক ভারত শ্রেষ্ঠ ভারত নীতিতে দেশ গঠনের জন্য নিয়োজিত দেশবাসীর প্রচেষ্টার প্রতি উৎসর্গ করা হয়েছে মন কি বাত-এর শততম পর্ব”
নয়াদিল্লি, ২৫ এপ্রিল, ২০২৩
প্রধানমন্ত্রী শ্রী নরেন্দ্র মোদী কেরালার তিরুবনন্তপুরম সেন্ট্রাল স্টেডিয়ামে ৩ হাজার ২০০ কোটি টাকার বেশি মূল্যের বিভিন্ন প্রকল্পের উদ্বোধন ও শিলান্যাস করেছেন। এই প্রকল্পগুলির মধ্যে তিনি কোচি জল পথ মেট্রো জাতির উদ্দেশে উৎসর্গ করেন। তিরুবনন্তপুরমে ডিজিটাল সায়েন্স পার্ক ও বিভিন্ন রেল প্রকল্পের ভিত্তিপ্রস্তর স্থাপন করেন। এর আগে প্রধানমন্ত্রী তিরুবনন্তপুরম থেকে কাসারগোড় পর্যন্ত কেরলের প্রথম বন্দে ভারত এক্সপ্রেস ট্রেনের যাত্রার সূচনা করেন।
অনুষ্ঠানে প্রধানমন্ত্রী জনগণকে বিশু-র শুভেচ্ছা জানান। প্রধানমন্ত্রী বলেন, বিভিন্ন প্রকল্প রাজ্যে উন্নয়ন ও যোগাযোগ ব্যবস্থার মান বাড়াতে সহায়ক হয়ে উঠবে। তিনি কেরলবাসীকে বিভিন্ন উন্নয়নী প্রকল্পগুলি বাস্তবায়িত হওয়ায় অভিনন্দন জানান।
কেরলবাসীর শিক্ষা ও সচেতনতার মানের প্রসঙ্গে প্রধানমন্ত্রী বলেন, এখানকার মানুষের কঠোর পরিশ্রম এবং ভদ্র ব্যবহার তাঁদের বিশেষ পরিচিতি দেয়। তিনি বলেন, কেরল আন্তর্জাতিক পরিস্থিতি বুঝতে পেরে বিভিন্ন কঠিন পরিস্থিতিতে কীভাবে উন্নয়ন করা যায় সেই লক্ষ্যে এগিয়ে যেতে সক্ষম। কঠিন সময়ে ভারতের উন্নয়নের জন্য প্রতিশ্রুতি বর্তমানে সমগ্র বিশ্বে সমাদৃত হচ্ছে বলে প্রধানমন্ত্রী মন্তব্য করেন।
প্রধানমন্ত্রী বলেন, কেন্দ্রের বর্তমান সরকার যেভাবে দেশের জনগণের উন্নয়নে দ্রুত এবং যথাযথ সিদ্ধান্ত নিচ্ছে তা ভারতের প্রতি বিশ্বের আস্থা বাড়াতে বিশেষভাবে সহায়ক হচ্ছে। ভারতের পরিকাঠামো উন্নয়নে অভূতপূর্ব বিনিয়োগ করা হচ্ছে। যুবক-যুবতীদের দক্ষতা উন্নয়নেও বিনিয়োগ হচ্ছে। পাশাপাশি কেন্দ্রীয় সরকার জীবনযাত্রার মানোন্নয়নে ও বাণিজ্যের সরলীকরণের জন্য প্রতিশ্রুতিবদ্ধ। প্রধানমন্ত্রী আরও বলেন, “আমরা পরিষেবা প্রদানমূলক মনোভাব নিয়ে কাজ করছি। কেরলের উন্নয়ন হলেই দেশ দেশ দ্রুত গতিতে উন্নতি করবে।”
প্রধানমন্ত্রী বলেন, বিগত ৯ বছরে অত্যন্ত দ্রুত গতিতে যোগাযোগ ব্যবস্থা ও পরিকাঠামো সংক্রান্ত কাজগুলি সম্পন্ন করা হয়েছে। তিনি বলেন, এ বছরের বাজেটেও পরিকাঠামো ক্ষেত্রে আরও ১০ লক্ষ কোটি টাকা বিনিয়োগের প্রস্তাব রয়েছে। “জন পরিবহণ এবং লজিস্টিক ক্ষেত্রে আমূল পরিবর্তন এসেছে। ভারতীয় রেলের স্বর্ণযুগে প্রবেশ করছি আমরা- বলে মন্তব্য করেন প্রধানমন্ত্রী। তিনি বলেন, ২০১৪ সালের আগে রেল বাজেটের জন্য গড়ে যা বরাদ্দ হত বর্তমানে তা ৫ গুণ বাড়ানো হয়েছে।”
কেরলে বিগত ৯ বছরে রেলের ক্ষেত্রে যে উন্নয়ন কাজ হয়েছে সেদিকে আলোকপাত করে প্রধানমন্ত্রী বলেন, রেলের বৈদ্যুতিকরণ, রেল লাইন নির্মাণ, লাইন ডাবল করার কাজ থেকে শুরু করে সব ক্ষেত্রেই ব্যাপক উন্নতি হয়েছে। কেরলের তিনটি প্রধান রেল স্টেশন পুনর্নির্মাণের কাজ চলছে।
প্রধানমন্ত্রী বলেন, সব বন্দে ভারত ট্রেনগুলি সাংস্কৃতিক, ধর্মীয় ও পর্যটনের ক্ষেত্রে গুরুত্বপূর্ণ স্থানগুলিকে যুক্ত করে। কেরলের প্রথম বন্দে ভারত ট্রেন উত্তর কেরলের সঙ্গে দক্ষিণ কেরলকে সংযুক্ত করবে। কোল্লাম, কোট্টায়াম, এরনাকুলাম, ত্রিশূর এবং কন্নুরের মতো ধর্মীয় স্থানগুলিতে এই ট্রেনের মাধ্যমে সহজে মানুষ যাতায়াত করতে পারবেন। প্রধানমন্ত্রী বলেন, তিরুবনন্তপুরম-সোরানুর শাখায় সেমি হাইস্পীড ট্রেন চালানোর কাজ শুরু হয়েছে।
প্রধানমন্ত্রী বলেন, পরিকাঠামো ক্ষেত্রে স্থানীয় চাহিদা অনুযায়ী মেড ইন ইন্ডিয়া সমাধানের দিকে বিশেষ জোর দেওয়া হচ্ছে। সেমি হাইস্পীড ট্রেন, রো রো ফেরি, রোপওয়ের মতো যোগাযোগ ব্যবস্থার উদাহরণ দেন প্রধানমন্ত্রী। তিনি বলেন, ভারতে তৈরি বন্দে ভারত এবং মেট্রোর কোচগুলি এক্ষেত্রে বিশেষ দৃষ্টান্ত স্থাপন করছে।
প্রধানমন্ত্রী কোচি জলপথে মেট্রোর উল্লেখ করে বলেন, এটি একটি মেড ইন ইন্ডিয়া প্রকল্প। তিনি কোচি শিপ ইয়ার্ডকে বন্দর উন্নয়নের জন্য অভিনন্দন জানান। প্রধানমন্ত্রী আরও বলেন, কোচি জলপথে মেট্রো জনগণের জন্য সহজে এবং সস্তায় পরিবহণের ব্যবস্থা করবে।
প্রধানমন্ত্রী যোগাযোগ ব্যবস্থার ক্ষেত্রে ডিজিটাল যোগাযোগও দেশের অন্যতম গুরুত্বপূর্ণ ক্ষেত্র বলে মন্তব্য করেন। তিনি বলেন, তিরুবনন্তপুরমের ডিজিটাল সায়েন্স পার্ক ডিজিটাল ভারতকে বিশেষ জায়গা দেবে।
প্রধানমন্ত্রী জোর দিয়ে বলেন যোগাযোগ ব্যবস্থার ক্ষেত্রে বিনিয়োগ কেবলমাত্র পরিষেবার সম্ভাবনা বাড়ায় তা নয়, দূরত্ব কমায় এবং জাত-পাত, ধনী-দরিদ্রের ভেদাভেদ সরিয়ে বিভিন্ন সংস্কৃতির মেলবন্ধন ঘটায়। তিনি বলেন, বর্তমানে ভারতে যেভাবে সার্বিক উন্নয়ন লক্ষ্য করা যাচ্ছে তা ‘এক ভারত শ্রেষ্ঠ ভারত’-এর চিন্তাভাবনাকে আরও মজবুত করে তুলছে।
প্রধানমন্ত্রী কেরলের রাগি পট্টু-র মতো বিশেষ শ্রী-অন্নের উল্লেখ করেন। তিনি স্থানীয় পণ্য সামগ্রীর জন্য সকলকে সরব হওয়ার আহ্বান জানান। তিনি বলেন, “আমাদের পণ্য সামগ্রী যখন বিশ্ব বাজারে পৌঁছাবে তখন বিকশিত ভারতের পথ আরও প্রশস্ত হবে।”
মন কি বাত অনুষ্ঠানে নাগরিকদের সাফল্য প্রসঙ্গে প্রধানমন্ত্রী বলেন, তিনি নিয়মিত কেরলের স্বনির্ভর গোষ্ঠীর তৈরি সামগ্রীগুলির উল্লেখ করে থাকেন। প্রধানমন্ত্রী বলেন, ‘মন কি বাত’ রবিবার তার শততম পর্ব উদযাপন করবে। এই পর্বটি দেশের সেইসব নাগরিক যাঁরা এক ভারত শ্রেষ্ঠ ভারতের লক্ষ্যে দেশ গঠনে ব্রতী রয়েছেন তাঁদের উদ্দেশ্যে উৎসর্গ করা হয়েছে।
কেরলের রাজ্যপাল শ্রী আরিফ মহম্মদ খান, রাজ্যের মুখ্যমন্ত্রী শ্রী পিনারাই বিজয়ন, কেন্দ্রীয় রেলমন্ত্রী শ্রী অশ্বিনী বৈষ্ণব, কেন্দ্রীয় প্রতিমন্ত্রী শ্রী ভি মুরলীধরণ, তিরুবনন্তপুরমের সাংসদ শ্রী শশী থারুর এবং কেরল সরকারের মন্ত্রীরা এই অনুষ্ঠানে উপস্থিত ছিলেন।
প্রেক্ষাপট
প্রধানমন্ত্রী আজ ৩ হাজার ২০০ কোটি টাকার মূল্যের বিভিন্ন প্রকল্প জাতির উদ্দেশে উৎসর্গ করেছেন। তিনি কোচি জল পথে মেট্রোটিও জাতির উদ্দেশে উৎসর্গ করেন। কোচি শহরের সঙ্গে ১০টি দ্বীপের যোগাযোগ বাড়াতে সহায়ক হবে এই প্রকল্প। এছাড়া দিন্দিগুল-পালানি-পালাক্কড়’এর মধ্যে রেললাইনে বৈদ্যুতিকরণের কাজেরও সূচনা করেন। এছাড়াও প্রধানমন্ত্রী তিরুবনন্তপুরমে ডিজিটাল সায়েন্স পার্কের ভিত্তিপ্রস্তর স্থাপন করেছেন। ১ হাজার ৫১৫ কোটি টাকা ব্যয়ে এটি নির্মাণ করা হবে। প্রথম দফার জন্য আনুমানিক ব্যয় ধরা হয়েছে ২০০ কোটি টাকা।
PG/PM/NS
(